兵後早春登故鄣南樓望崑山寺白鶴觀示清道人幷沈道士
作者：皎然
朝代：唐

paragraphs: 新陽故樓上，眇眇傷遐睠。
違世情易忘，羇時得無倦。
春歸華柳發，世故陵谷變。
擾擾陌上心，悠悠夢中見。
蒼林有靈境，杳映遙可羨。
春日倚東峰，華泉落西甸。
鐘聲在空碧，幡影搖蔥蒨。
緬想山中人，神期如會面。
別離芳月積，岐路浮雲徧。
正□入空門，仙君依苦縣。
隳形捨簪紱，烹玉思精鍊。
事外宜我心，人間豈予戀。
身遺世自薄，道勝名必賤。
耳目何所娛，白雲與黃卷。